Temeljem Programa potpora u poljoprivredi Općine Vidovec za razdoblje 2021.-2025. godine („Službeni vjesnik Varaždinske županije“ broj 90/21, 24/22 i 9/25) objavljuje se sljedeći:

# JAVNI POZIV

**za dodjelu potpora male vrijednosti u poljoprivredi Općine Vidovec u 2025. godini**

# PREDMET JAVNOG POZIVA

Predmet ovog Javnog poziva je prikupljanje zahtjeva za dodjelu potpore iz Proračuna Općine Vidovec za 2025. godinu poljoprivrednim gospodarstvima na području Općine Vidovec.

Potpora iz prethodnog stavka podrazumijeva nepovratna financijska sredstva odobrena iz Proračuna Općine Vidovec za 2025. godinu.

# KORISNICI POTPORE

Korisnici mjera mogu biti poljoprivredna gospodarstva upisana u Upisnik poljoprivrednih gospodarstava sa sjedištem, odnosno prebivalištem na području Općine Vidovec, a koji imaju poljoprivrednu površinu, stoku ili poljoprivrednu proizvodnju za koju traže potporu primarno na području Općine Vidovec te upisanu u Upisnik poljoprivrednih gospodarstava.

Poljoprivredno gospodarstvo je proizvodno – gospodarska jedinca koja se bavi poljoprivredom, a djeluje kao trgovačko društvo koje je pretežno u privatnom vlasništvu, obrt ili zadruga ako je registrirana za obavljanje poljoprivredne djelatnosti te kao seljačko gospodarstvo ili obiteljsko poljoprivredno gospodarstvo, a koje je upisano u Upisnik poljoprivrednih gospodarstva.

Potpore male vrijednosti dodjeljuju se sukladno pravilima EU o pružanju državne potpore poljoprivredi i ruralnom razvoju propisanim Uredbe Komisije (EU) br. 1408/2013 od 18. prosinca 2013. o primjeni članaka 107. i 108. Ugovora o funkcioniranju Europske unije na potporu de minimis u poljoprivrednom sektoru (SL L 352, 24.12.2013.) i Uredbe Komisije (EU) 2019/316 od 21. veljače 2019. o izmjeni Uredbe (EU) br. 1408/2013 o promjeni članka 107. i 108. Ugovora o funkcioniranju Europske unije na potpore de minimis u poljoprivrednom sektoru (SL L 51/1, 22.2.2019.) (dalje u tekstu: Uredba 1408/2013).

**3. OPĆI UVJETI I MJERE ZA DODJELU POTPORA**

Potpore koje se su predmet ovog Poziva dodjeljuju se za pokriće troškova nastalih u 2025. godini.

**Prihvatljivo razdoblje nastanka troška je od 01. siječnja do 31. prosinca 2025. godine.** Korisnici se mogu javiti za više mjera iz ovog Poziva.

Javni poziv je otvoren do utroška sredstava planiranih u Proračunu Općine Vidovec za 2025. godinu, a najkasnije do 31. prosinca 2025. godine.

Potpore se dodjeljuju kroz 4 mjere i to:

|  |
| --- |
| **MJERA 1.**  **Sufinanciranje osiguranja poljoprivrednih usjeva i nasada** |

Sufinanciranje premije osiguranja od mogućih šteta u poljoprivredi odobrit će se poljoprivrednom gospodarstvu koje ima zaključenu policu osiguranja od rizika mogućih prirodnih nepogoda.

Svaki osiguranik sam odabire osiguravatelja, odnosno osiguravajuće društvo kod kojeg će zaključiti policu osiguranja.

Pravo na potporu imaju korisnici koji:

- su upisani u Upisnik poljoprivrednih gospodarstava

- imaju prebivalište odnosno sjedište na području Općine Vidovec

- imaju podmirene obveze prema Proračunu Općine Vidovec

***Maksimalan iznos sredstava potpore po jednom korisniku iznosi do 25 % od ukupne premije osiguranja, a najviše do 800,00 eur po korisniku godišnje.***

|  |
| --- |
| **MJERA 2.**  **Sufinanciranje troškova prihrane pčelinjih zajednica** |

Potpora se dodjeljuje fizičkoj ili pravnoj osobi koja se bavi proizvodnjom meda, a ima prebivalište ili sjedište na području Općine Vidovec. Proizvođač mora biti registriran pri Hrvatskom pčelarskom savezu.

Korisnik potpore za iste prihvatljive troškove za koje je dobio potporu po ovom programu ne može zatražiti niti dobiti potporu iz Nacionalnog pčelarskog programa za istu godinu.

Potpora će se odobriti korisniku za nabavu sredstva za prihranu pčela (šećerno – medne pogače ili konzumnog šećera).

Pravo na potporu imaju korisnici koji:

- su evidentirani u Hrvatskom pčelarskom savezu

- imaju evidencijski broj pčelara izdan od Hrvatskog pčelarskog saveza

- imaju prebivalište na području Općine Vidovec

- imaju podmirene obveze prema Proračunu Općine Vidovec

***Potpora se ostvaruje u visini od 10,00 eur po jednoj pčelinjoj zajednici. Najveći iznos potpore je 500,00 eur po korisniku godišnje.***

|  |
| --- |
| **MJERA 3.**  **Sufinanciranje troškova zakupa prodajnog mjesta na tržnicama** |

Pravo na sufinanciranje troškova zakupa prodajnog mjesta na tržnicama imaju poljoprivredna gospodarstva upisana u Upisnik poljoprivrednih gospodarstava, sa sjedištem odnosno prebivalištem na području Općine Vidovec i koja prodaju vlastite poljoprivredne proizvode na tržnicama unutar i izvan Varaždinske županije.

Pravo na potporu imaju korisnici koji:

- su upisani u Upisnik poljoprivrednih gospodarstava

- imaju prebivalište odnosno sjedište na području Općine Vidovec

- imaju podmirene obveze prema Proračunu Općine Vidovec

Potpora će se odobriti korisniku koji prodaje vlastite poljoprivredne proizvode na tržnicama unutar i izvan Varaždinske županije, za troškove zakupa prodajnog mjesta, sukladno ugovoru o zakupu prodajnog mjesta za tekuću godinu ili preslici računa (R1 ili R2) o zakupu prodajnog mjesta izdanih od 01.01. do 31.12. tekuće godine.

***Maksimalan iznos sredstava potpore po jednom korisniku određuje se temeljem Odluke o sufinanciranju troškova zakupa prodajnog mjesta poljoprivrednicima koji prodaju vlastite poljoprivredne proizvode na tržnicama unutar i izvan Varaždinske županije koju donosi Općinsko vijeće Općine Vidovec za tekuću godinu.***

|  |
| --- |
| **MJERA 4.**  **(Su)Financiranje usluge certificiranja Varaždinskog zelja** |

Potpora za uvođenje standarda u proizvodnju (certifikacija) odobrava se poljoprivrednicima sa područja Općine Vidovec upisanim u Upisnik poljoprivrednih gospodarstva za dokumentirane troškove certificiranja Varaždinskog zelja, a radi boljeg plasmana i kvalitete proizvoda.

Pravo na potporu imaju korisnici koji:

- su upisani u Upisnik poljoprivrednih gospodarstava

- posjeduju Potvrdu o sukladnosti proizvoda sa specifikacijom proizvoda za Varaždinsko zelje sa zaštićenom oznakom izvornosti

- imaju prebivalište odnosno sjedište na području Općine Vidovec

- imaju podmirene obveze prema Proračunu Općine Vidovec

Potpora će se odobriti korisniku za troškove certificiranja Varaždinskog zelja sukladno ispostavljenom računu za izvršenu uslugu certificiranja od strane ovlaštene osobe.

***Maksimalan iznos sredstava potpore po jednom korisniku određuje se temeljem Odluke o (su)financiranju troškova certificiranja Varaždinskog zelja koju donosi Općinsko vijeće Općine Vidovec za tekuću godinu.***

# POTREBNA DOKUMENTACIJA

# Potpore se odobravaju temeljem podnesenih zahtjeva za dodjelu potpora na propisanom obrascu koji sadržava popis potrebne dokumentacije koja je određena za svaku pojedinu mjeru.

Prijavitelj zahtjevu za dodjelu potpore prilaže i izjavu s podacima o svim prijavitelju dodijeljenim potporama male vrijednosti u području poljoprivrede, dodijeljenih mu iz drugih izvora, u tekućoj i prethodne dvije proračunske godine.

# NAČIN, MJESTO I ROK PODNOŠENJA ZAHTJEVA

Zahtjev se podnosi na posebnom obrascu za svaku pojedinu mjeru, a isti se može dobiti u Jedinstvenom upravnom odjelu Općine Vidovec ili preuzeti na mrežnoj stranici Općine Vidovec www.vidovec.hr.

Zahtjevi na Javni poziv zaprimaju se od 04. ožujka 2025. godine.

Zahtjev sa traženom dokumentacijom dostavlja se neposredno u Općinu Vidovec ili poštom na adresu:

Općina Vidovec

Trg svetog Vida 9, 42205 Vidovec

sa naznakom „Potpore u poljoprivredi“

INFORMACIJE:

Jedinstveni upravni odjel Općine Vidovec

Tel: 042/741-201

e-mail: [info@vidovec.hr](mailto:info@vidovec.hr)

PROVJERA PRISTIGLIH PRIJAVA I POSTUPAK DODJELE

Postupak administrativne kontrole i obrade podnesenih zahtjeva provodi JUO Općine Vidovec. JUO Općine Vidovec može, po potrebi, zatražiti i dodatnu dokumentaciju radi jasnijeg obrazloženja zahtjeva korisnika potpore ili izvršiti terenski pregled (očevid).

JUO Općine Vidovec ima pravo ne prihvatiti zahtjev nakon dopunjene dokumentacije te podnijeti prijedlog općinskom načelniku da se po istom ne odobri financijska potpora.

Nepravilnosti utvrđene administrativnom ili terenskom kontrolom od strane JUO Općine Vidovec imaju za posljedicu uskraćivanje isplate potpore u cijelosti.

# Temeljem provedenog postupka provjere zaprimljenih zahtjeva, JUO Općine Vidovec utvrđuje prijedlog Odluke o dodjeli potpora koji se upućuje općinskom načelniku na donošenje.

# Odluku o isplati potpora iz Proračuna Općine Vidovec donosi općinski načelnik. Odluka načelnika je konačna.

# OSTALE ODREDBE

Korisnici potpora dužni su dodijeljena sredstva koristiti isključivo za odobrenu namjenu.

Općina Vidovec zadržava pravo izmjene i poništenje ovog Javnog poziva, pri čemu ne snosi nikakvu odgovornost prema podnositeljima zahtjeva glede troškova sudjelovanja.

KLASA: 320-02/25-01/03

URBROJ: 2186-10-03/1-25-01

Vidovec, 03. ožujka 2025.

JEDINSTVENI UPRAVNI ODJEL

OPĆINE VIDOVEC